b'\n_START_ARTICLE_\nYuja Wang\n_START_PARAGRAPH_\nYuja Wang (kiin. \xe7\x8e\x8b\xe7\xbe\xbd\xe4\xbd\xb3; s. 10. helmikuuta 1987 Peking) on kiinalainen pianisti. H\xc3\xa4n oli jo 21-vuotisp\xc3\xa4iv\xc3\xa4\xc3\xa4ns\xc3\xa4 menness\xc3\xa4 esiintynyt useiden merkitt\xc3\xa4vien kansainv\xc3\xa4listen orkestereiden kanssa muun muassa eri puolilla Yhdysvaltoja. Wangilla on levytyssopimus Deutsche Grammophonin kanssa ja h\xc3\xa4nen kalenteriinsa kuuluu toistasataa konserttia vuosittain. Wang tunnetaan kyvyst\xc3\xa4\xc3\xa4n korvata suuria virtuooseja, jotka peruuttavat esiintymisens\xc3\xa4 lyhyell\xc3\xa4 varoitusajalla; h\xc3\xa4n on toiminut korvaajana muun muassa Radu Lupulle, Martha Argerichille ja Murray Perahialle. Wangin laajaan ohjelmistoon on kuulunut muun muassa Mozartin, Beethovenin, Mendelssohnin, Chopinin, Skrjabinin, Rahmaninovin ja Prokofjevin tuotantoa._NEWLINE_Wang aloitti pianonsoiton opiskelun 6-vuotiaana. Sittemmin h\xc3\xa4n opiskeli Pekingin keskuskonservatoriossa ja muutettuaan Calgaryyn (2001) Mount Royal College Conservatoryssa. H\xc3\xa4n suoritti opintoja my\xc3\xb6s Yhdysvalloissa Curtis Institutessa opettajanaan Gary Graffman. Wang on voittanut useita palkintoja, kuten Gilmore Young Artist Awardin. Ana\xc3\xafs ja Olivier Spiro ohjasivat vuonna 2014 henkil\xc3\xb6kuvan Yuja Wang: T\xc3\xa4htipianistin digip\xc3\xa4iv\xc3\xa4kirja (engl. Through the Eyes of Yuja), jossa Wang esittelee itsens\xc3\xa4.'